Elnettet på Fyn, Sjælland og i Østjylland har ikke kapacitet til flere nye, store datacentre. Kun i Vestjylland er der plads til flere storskalacentre, vurderer Energinet, skriver Information.
Enten skal Apples og Facebooks annoncerede datacentre bygges i Vestjylland, eller elnettet skal udbygges i de andre regioner.
- Hvis vi skal kunne opretholde en stabil elforsyning uden forstærkninger eller detaljerede begrænsninger i elnettet, så er vi ved at være isoleret til det vestdanske transmissionssystem, siger Jesper Storebjerg, projektleder i Energinet, til Information.
I Vestjylland produceres så megen vindmølle-el, at der kan bygges et par datacentre mere. Centrene har dog så forskellige størrelser, at hvis nye datacentre bruger mindre strøm end de planlagte storskala datacentre, eller de nye bygges med nødstrømsanlæg, har elnettet stadig plads til mindre datacentre.
Radikale ønsker affaldsfrit Danmark i 2050
I et nyt udspil fra Radikale foreslår partiet, at Danmark skal være fri for affald i 2050. Alle ressourcer skal til den tid kunne genbruges i det uendelige. Det fremgår af planen “Et Danmark uden affald”, som er på 10 punkter, der beskriver, hvordan målet opnås. Blandt andet vil Radikale forbyde affaldsforbrænding. Det skal kun være tilladt i udviklingslande, mener miljøordfører Ida Auken, der har været hovedskribent på planen.
Hos Dansk Affaldsforening oplyser direktør Jacob H. Simonsen, at målet om et affaldsfrit samfund flugter med foreningens mål.
- Men når det er sagt, ved vi godt, at vejen dertil er lang og stenet og brolagt med masser af udfordringer. Det kræver, at vi omgiver os med produkter, som kan desintegreres og ikke udgør et miljøproblem, når vi er færdige med at bruge dem, siger han til Altinget.
Og netop det rummer konkrete tekniske udfordringer, når fx papir ikke kan genanvendes mere. Hvor skal vi så gøre af restprodukterne? spørger direktøren retorisk og mener samtidig, at Radikales ønske om at udfase landets forbrændingsanlæg er forhastet.
Der er overkapacitet af affaldsforbrænding
Energistyrelsen har netop offentliggjort en analyse, der peger på, at der i hvert fald frem til 2025 vil være en overkapacitet i affaldsforbrændingen i Danmark som helhed. Analysen viser, at der dog fra 2025 og frem vil være mulighed for, at kapaciteten vil ændre sig, så den bliver for lille i forhold til behovet.
Overkapaciteten gælder for Danmark som helhed, men der er dog forskelle. Kapacitetsudviklingen er også del ud på de frem Regioner, og den viser, at der allerede nu er underkapacitet i Region Midtjylland. Det fremgår en pressemeddelelse fra Energistyrelsen.
Der er dog tegn på, at behovet for afbrænding af affald falder i de kommende år. Dels har EU vedtaget nye mål for genanvendelse af affald, der skal nedsætte behovet for forbrænding; dels er der i EU-landene et skifte i retning af både mere genanvendelse og større afbrænding af eget affald.
Det sidstnævnte kan påvirke situationen i Danmark, hvor man på grund af overkapacitet indenfor affaldsforbrænding igennem flere år har importeret stigende mængder affald fra andre lande. I 2015 importerede Danmark således 350.000 tons affald til forbrænding.
Varmeprisen stiger i Jelling
Når Jelling Varmeværk om et år mister sin kompensation for at stå til rådighed for elmarkedet, stiger varmeprisen. Varmeværket regner med at miste 8 millioner kroner årligt fra januar 2019, og det resulterer typisk i en prisstigning på 1.500-2.000 kroner om året for de 999 fjernvarmekunder. Det skriver Vejle Amts Folkeblad.
Bestyrelsesformand Frans Andersen forklarer, at det kunne være gået værre i Jelling, hvis ikke man havde forberedt sig. Blandt andet ved at etablere et solfangeranlæg og før det et flisfyr. Og formanden gør opmærksom på, at selv om prisen stiger om et år, kommer den ikke op på samme niveau som i 2013-14.
Tvis har udsendt en pressemeddelelse om, at varmekunderne helt kan undgå prisstigningen, hvis de får varme fra Tvis. Og den mulighed er med i bestyrelsens overvejelser.
- Tvis er en mulighed. Bestyrelsen gør ikke noget, der får varmeprisen i Jelling til at stige. Hvis prisen kan falde ved et samarbejde med Tvis, så ser vi på det. På nogle måder er det nemmest at få det varme vand ind ad døren fra Tvis, men det kræver jo også en investering, der skal være rentabel, siger Frans Andersen til Vejle Amts Folkeblad.
Navneskifte på vej i Næstved
Næstved Varmeværk planlægger at skifte navn til Næstved Fjernvarme. Navneskiftet begrundes med, at selskabet stort set ikke længere selv producerer sin varme. Ikke mindst AffaldPlus er storleverandør af affaldsvarme.
- Vi producerer cirka to procent af energien, mens 98 procent købes af ekstern leverandør. Derfor er det mere dækkende at skifte navn til Næstved Fjernvarme, siger selskabets formand Lindy Nymark Christensen til Sjællandske.
Navneskiftet skal godkendes af andelshaverne på en ekstraordinær generalforsamling, der holdes den 17. januar. På samme møde skal andelshaverne tage stilling til, om de ønsker at ændre regnskabsåret, så det følger kalenderåret.